62024CJ0473
РЕШЕНИЕ НА СЪДА (oсми състав)
11 декември 2025 година (
*1
)
„Преюдициално запитване — Регламент (EС) № 528/2012 — Член 3, параграф 1, буква а) — Понятието „биоцид“ — Условие, свързано с „предназначението“ на продукта — Продукти на основата на оцет, предназначени да се използват както като храни, така и като продукти за почистване/дезинфекция на храни („продукти с употреба за множество цели“) — Приложно поле на Регламент № 528/2012 — Член 2, параграфи 1 и 2 — Приложение V — Списък на типовете биоциди, обхванати от Регламента — Защита на здравето на хората и животните и на околната среда“
По дело C‑473/24
с предмет преюдициално запитване, отправено на основание член 267 ДФЕС от Bundesgerichtshof (Федерален върховен съд, Германия) с акт от 27 юни 2024 г., постъпил в Съда на 4 юли 2024 г., в рамките на производство по дело
Speyer & Grund GmbH & Co. KG
срещу
Werner & Mertz GmbH,
СЪДЪТ (осми състав),
състоящ се от: S. Rodin, изпълняващ функцията на председател на състава, N. Piçarra и N. Fenger (докладчик), съдии,
генерален адвокат: R. Norkus,
секретар: E. Sartori, администратор,
предвид изложеното в писмената фаза на производството и в съдебното заседание от 22 май 2025 г.,
като има предвид становищата, представени:
–
за Speyer & Grund GmbH & Co. KG, от C. Eggers и C. Böhler, Rechtsanwälte,
–
за Werner & Mertz GmbH, от T. C. Körber и V. Warnecke, Rechtsanwälte,
–
за германското правителство, от J. Möller и R. Kanitz, в качеството на представители,
–
за Европейската комисия, от T. S. Bohr, I. Galindo Martín и R. Lindenthal, в качеството на представители,
след като изслуша заключението на генералния адвокат, представено в съдебното заседание от 4 септември 2025 г.,
постанови настоящото
Решение
1
Преюдициалното запитване се отнася до тълкуването на член 2, параграф 1 и параграф 2, първа алинея, буква д), член 3, параграф 1, буква а), първо тире и приложение V от Регламент (ЕС) № 528/2012 на Европейския парламент и на Съвета от 22 май 2012 година относно предоставянето на пазара и употребата на биоциди (OB L 167, 2012 г., стр. 1), изменен с Регламент (ЕС) № 334/2014 на Европейския парламент и на Съвета от 11 март 2014 г. (ОВ L 103, 2014 г., стр. 22) и с Делегиран регламент (ЕС) 2019/1819 на Комисията от 8 август 2019 г. (ОВ L 279, 2019 г., стр. 1) (наричан по-нататък „Регламентът за биоцидите“), на член 1, параграф 5, буква д) от Регламент (ЕО) № 1272/2008 на Европейския парламент и на Съвета от 16 декември 2008 година относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 2008 г., стр. 1, наричан по-нататък „Регламентът за КЕО“) и на член 2, параграф 6, буква г) от Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 2006 г., стр. 1; Специално издание на български език, 2007 г., глава 13, том 60, стр. 3), изменен с Регламента за КЕО (наричан по-нататък „Регламентът REACH“).
2
Запитването е отправено в рамките на спор между Speyer & Grund GmbH & Co. KG, дружество, което предлага на пазара и рекламира някои продукти, състоящи се от вода и оцетна киселина и/или лимонена киселина, и Werner & Mertz GmbH, дружество, което предлага на пазара продукти за почистване, по повод на предявен от последното иск във връзка с нелоялна конкуренция.
Правна уредба
Регламентът за биоцидите
3
Съображения 1, 3, 18 и 19 от Регламента за биоцидите гласят:
„(1)
Биоцидите са необходими за контрола на организмите, които са вредни за здравето на хората или животните, и за контрола на организмите, които вредят на естествените или произведените материали. Биоцидите обаче могат да породят рискове за хората, животните и околната среда поради присъщите си свойства и свързаните с тях модели на употреба.
[…]
(3)
Целта на настоящия регламент е да се подобри свободното движение на биоциди в рамките на Съюза, като същевременно се осигури високо равнище на защита както на здравето на хората и животните, така и на околната среда. […] Настоящият регламент следва да се основава на принципа на предпазливост, за да се гарантира, че производството и предоставянето на пазара на активни вещества и биоциди няма вредно въздействие върху здравето на хората или животните или неприемливо въздействие върху околната среда. […]
[…]
(18)
Някои биоциди и третирани изделия, определени в регламента, са предмет и на други законодателни актове на Съюза. Поради тази причина е необходимо да се направят ясни разграничения, за да се гарантира правната сигурност. В приложение към настоящия регламент следва да се установи списък на продуктовите типове, които попадат в обхвата на настоящия регламент, като за всеки тип е включено индикативно описание.
(19)
Биоцидите, предназначени за употреба не само за целите на настоящия регламент, но и във връзка с медицински изделия, като дезинфектанти, използвани за дезинфекциране на повърхности в болниците и на медицински изделия, могат да породят рискове, различни от тези, които са предмет на настоящия регламент. Ето защо тези биоциди следва да отговарят не само на изискванията, установени с настоящия регламент, но и на съответните основни изисквания […]“.
4
Член 1, параграф 1 от този регламент предвижда:
„Целта на настоящия регламент е да се подобри функционирането на вътрешния пазар чрез хармонизирането на правилата относно предоставянето на пазара и употребата на биоциди, като същевременно се гарантира висока степен на защита на здравето на хората и животните и на околната среда. Разпоредбите на настоящия регламент се основават на принципа на предпазливост, чиято цел е да се защити здравето на хората, здравето на животните, както и околната среда. Специално внимание се обръща на защитата на уязвимите групи“.
5
Съгласно член 2 („Приложно поле“), параграфи 1 и 2 от посочения регламент:
„1.   Настоящият регламент се прилага за биоциди и за третирани изделия. В приложение V се съдържа списък на типовете биоциди, които са включени в обхвата на настоящия регламент, заедно с описанието им.
2.   Освен ако в разпоредба на настоящия регламент или друго законодателство на Съюза изрично не е предвидено обратното, настоящият регламент не се прилага за тези биоциди или третирани изделия, които попадат в обхвата на следните правни инструменти:
[…]
д)
Регламент (ЕО) № 852/2004 на Европейския парламент и на Съвета от 29 април 2004 година относно хигиената на храните [ОВ L 139, 2004 г., стр. 1; Специално издание на български език, 2007 г., глава 13, том 44, стр. 173] […];
[…].
Независимо от разпоредбите на първа алинея, когато даден биоцид попада в обхвата на някой от гореспоменатите правни инструменти и е предназначен за употреба за цели, които не са обхванати от посочените правни инструменти, настоящият регламент се прилага и за този биоцид, доколкото тези цели не са обхванати в посочените инструменти“.
6
Член 3 от същия регламент е озаглавен „Определения“ и гласи:
„1.   За целите на настоящия регламент се прилагат следните определения:
а)
„биоциди“ означава:
—
вещество или смес във формата, в която се доставя на потребителите, което е съставено от, съдържа или генерира едно или повече активни вещества, чието предназначение е унищожаване, възпиране, обезвреждане, предотвратяване на действието или оказване по друг начин на контролиращо въздействие върху всякакви вредни организми чрез средства, различни от чисто физическите или механични действия;
[…]“.
7
Приложение V към Регламента за биоцидите, озаглавено „Типове биоциди и тяхното описание съгласно посоченото в член 2, параграф 1“, предвижда:
„Главна група 1: Дезинфектанти
[…]
Продуктов тип 4: Област на употреба, свързана с храни и фуражи
Продукти, използвани за дезинфекция на оборудване, контейнери, прибори и съдове за хранене, повърхности или тръбопроводи, свързани с производството, транспорта, съхранението или консумацията на храни или фуражи (включително питейна вода) за хора и животни.
Продукти, които се влагат в материали, които могат да влязат в контакт с храни.
Продуктов тип 5: Питейна вода
Продукти, използвани за дезинфекция на питейна вода за хора и животни.
[…]“.
Регламентът REACH
8
Член 2 („Прилагане“), параграф 6 от Регламента REACH предвижда:
„Разпоредбите на дял IV не се прилагат за следните смеси в завършен вид, предназначени за крайния потребител:
[…]
г)
храни […] в съответствие с Регламент (ЕО) № 178/2002 [на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 2002 г., стр. 1; Специално издание на български език, 2007 г., глава 15, том 8, стр. 68)], включително за употреба:
i)
като хранителна добавка в храни […];
[…]“.
9
Член 31 („Изисквания за информационни листове за безопасност“) от този регламент, който се съдържа в дял IV („Информация по веригата на доставки“), предвижда в параграф 1, буква а), че доставчикът на вещество или смес предоставя на получателя на веществото или сместа информационен лист за безопасност, съставен съгласно изискванията на приложение II, когато веществото или сместа отговаря на критериите за класификация като опасен продукт в съответствие с Регламента за КЕО.
Регламентът за КЕО
10
Член 1, параграф 5 от Регламента за КЕО предвижда:
„Настоящият регламент не се прилага за вещества и смеси в следните форми, които са в готов вид, предназначени за крайния потребител:
[…]
д)
храни или фуражи, определени в Регламент [№ 178/2002], включително когато са използвани:
i)
като хранителна добавка в храни […];
[…]“.
Спорът в главното производство и преюдициалните въпроси
11
Speyer & Grund предлага на пазара и рекламира под марката „SURIG“ по-специално продукт, състоящ се от вода и оцетна киселина (7,5 %), който се нарича „SURIG Essigspray UNIVERSAL“, и продукт, състоящ се от вода, оцетна киселина (10 %) и лимонена киселина (1,5 %), наименуван „SURIG Essigspray EXTRA“.
12
Тези продукти се предлагат в прозрачни бутилки с пулверизатор, чиито етикети съдържат на лицевата страна, освен наименованието на марката и на съответния продукт, изображение на непреработени зеленчуци, блестяща кухненска мивка и печат, на който е изписано „гарантирано качество на храните“ и „100 % растителен“. Етикетите на гърба на тези продукти съдържат, наред с останалото, следната информация: „Практичната бутилка с пулверизатор позволява лесно да се напръскат салати, плодове и зеленчуци. […] подходящ е не само за вкусни сосове за салати, но и за подправяне на други ястия“.
13
Werner & Mertz, което предлага на пазара продукти за почистване, счита, че като предлага на пазара и рекламира като храни продуктите SURIG Essigspray UNIVERSAL и SURIG Essigspray EXTRA, Speyer & Grund нарушава правилата за лоялна конкуренция, разглеждани във връзка с Регламента за биоцидите, Регламента за КЕО и Регламента REACH, доколкото не са спазени изискванията за етикетиране и за реклама, като освен това потребителите може да бъдат въведени в заблуждение, защото всъщност става въпрос за продукти за почистване.
14
При това положение Werner & Mertz иска по същество от Landgericht Frankfurt am Main (Областен съд Франкфурт на Майн, Германия) да осъди Speyer & Grund да преустанови предлагането на пазара и/или рекламирането на разглежданите в главното производство продукти.
15
Посоченият съд уважава този иск, като приема, че въпросните продукти са биоциди.
16
Speyer & Grund подава въззивна жалба срещу това решение пред Oberlandesgericht Frankfurt am Main (Висш областен съд Франкфурт на Майн, Германия). Последният съд потвърждава посоченото решение, след като по същество приема, че тези продукти са биоциди, тъй като формата на бутилката, която потребителите свързват единствено с продукти за почистване, и изображенията върху етикетите на разглежданите продукти са в подкрепа на подобен извод, както и че за посочените продукти с двойна употреба са налице задълженията, произтичащи от Регламента за биоцидите, Регламента за КЕО и Регламента REACH.
17
Сезиран с ревизионна жалба от Speyer & Grund, Bundesgerichtshof (Федерален върховен съд, Германия), който е запитващата юрисдикция, по същество иска да се установи дали продукти с двойна употреба като разглежданите в главното производство попадат в приложното поле на Регламента за биоцидите, Регламента за КЕО и Регламента REACH.
18
При тези обстоятелства Bundesgerichtshof (Федерален върховен съд) решава да спре производството и да постави на Съда следните преюдициални въпроси:
„1)
Трябва ли член 3, параграф 1, буква а), [първо тире] от [Регламента за биоцидите] да се тълкува в смисъл, че предназначението, което се изисква, за да има даден продукт свойството биоцид, трябва да представлява единствената или преобладаващата цел, или е достатъчно даден продукт, макар и на второ място, да е предназначен да се използва и като биоцид?
2)
Трябва ли член 2, параграф 1, второ изречение от [Регламента за биоцидите] във връзка с приложение V към него да се тълкува в смисъл, че биоцид, който е предназначен (също) за почистване на храни, попада в приложното поле на същия регламент като продукт от продуктов тип 4 („Област на употреба, свързана с храни и фуражи“) в главна група 1 („Дезинфектанти“)?
3)
Трябва ли член 2, параграф 2, първа алинея, буква д) и втора алинея от [Регламента за биоцидите] да се тълкува в смисъл, че биоцид, който е предназначен (също) за почистване/дезинфекция на храни, попада в приложното поле само на Регламент [№ 852/2004], и по-специално, че този биоцид не е включен в приложното поле на [Регламента за биоцидите] с оглед на насрещното изключване по член 2, параграф 2, втора алинея от него?
4)
Трябва ли изключването от приложното поле на храни съгласно член 1, параграф 5, буква д) от [Регламента за КЕО] да се тълкува в смисъл, че този регламент следва да се прилага спрямо продукт, който е предназначен да се използва както като храна по смисъла на член 2 от Регламент [№ 178/2002], така и като биоцид по смисъла на член 2, параграф 1 и член 3, параграф 1, буква а), първо изречение от [Регламента за биоцидите], независимо от това изключване от приложното поле, евентуално при условие че предназначението като биоцид преобладава?
5)
Трябва ли изключването от приложното поле на храни съгласно член 2, параграф 6, буква г) във връзка с дял IV от [Регламента REACH] да се тълкува в смисъл, че прилагането на дял IV спрямо продукт като описания в четвъртия преюдициален въпрос не е изключено, независимо от това изключване от приложното поле, евентуално при условие че предназначението като биоцид преобладава?“.
По преюдициалните въпроси
По първия въпрос
19
С първия си въпрос запитващата юрисдикция по същество иска да се установи дали член 3, параграф 1, буква а), първо тире от Регламента за биоцидите трябва да се тълкува в смисъл, че за да попада даден продукт в обхвата на понятието „биоцид“, както е дефинирано в тази разпоредба, този продукт трябва да бъде предназначен единствено или преобладаващо за биоцидна цел, или тази цел може да бъде само допълнителна спрямо други цели.
20
Според постоянната съдебна практика както от изискването за еднакво прилагане на правото на Съюза, така и от принципа за равенство следва, че разпоредба от правото на Съюза, чийто текст не съдържа изрично препращане към правото на държавите членки с оглед на определянето на нейния смисъл и обхват, трябва по принцип да получи самостоятелно и еднакво тълкуване навсякъде в Съюза, при което да се отчитат контекстът на разпоредбата и целта на съответната правна уредба (решение от 4 октомври 2024 г., AFAÏA, C‑228/23, EU:C:2024:829, т. 39 и цитираната съдебна практика).
21
Съгласно член 3, параграф 1, буква а), първо тире от Регламента за биоцидите „биоцид“ означава „вещество или смес във формата, в която се доставя на потребителите, което е съставено от, съдържа или генерира едно или повече активни вещества, чието предназначение е унищожаване, възпиране, обезвреждане, предотвратяване на действието или оказване по друг начин на контролиращо въздействие върху всякакви вредни организми чрез средства, различни от чисто физическите или механични действия“.
22
Според практиката на Съда от текста на тази разпоредба следва, че даден продукт трябва да се квалифицира като „биоцид“ по смисъла на тази разпоредба, ако отговаря на три кумулативни условия. Първо, продуктът трябва да е съставен от едно или повече „активни вещества“, независимо дали при това ги съдържа, или ги генерира. Второ, посоченият продукт трябва да е предназначен за определени цели, а именно унищожаване, възпиране, обезвреждане, предотвратяване на действието или оказване по друг начин на контролиращо въздействие върху вредните организми. Трето, начинът на действие на същия продукт трябва да е различен от „чисто физическите или механични действия“ (вж. в този смисъл решение от 14 октомври 2021 г., Biofa, C‑29/20, EU:C:2021:843, т. 26 и 28).
23
Що се отнася до второто условие, до което се отнасят съмненията на запитващата юрисдикция, от текста на член 3, параграф 1, буква а), първо тире от Регламента за биоцидите не следва, че квалифицирането на продукт като „биоцид“ по смисъла на тази разпоредба изисква този продукт да е предназначен единствено или преобладаващо за биоцидна цел.
24
Що се отнася до контекста, в който се вписва посочената разпоредба, от член 2, параграф 2, първа алинея от Регламента за биоцидите е видно, че освен ако в разпоредба на този регламент или друго законодателство на Съюза изрично не е предвидено обратното, посоченият регламент не се прилага за тези биоциди, които попадат в обхвата на някои правни инструменти, изброени в този член, като например Регламент № 852/2004.
25
При все това член 2, параграф 2, втора алинея от Регламента за биоцидите съдържа дерогация от това правило, като предвижда, че независимо от разпоредбите на първа алинея, за биоциди, които попадат в обхвата на някой от изброените в член 2, параграф 2, първа алинея инструменти и същевременно са предназначени за употреба за цели, които не са обхванати от тези инструменти, се прилага Регламентът за биоцидите, доколкото тези цели не са обхванати в посочените инструменти.
26
В допълнение, както е посочено в съображение 1 от Регламента за биоцидите, последните могат да породят рискове за хората, животните и околната среда поради в частност свързаните с тях модели на употреба. Както личи от съображение 19 от този регламент, „[б]иоцидите, предназначени за употреба не само за целите на настоящия регламент, но и във връзка с медицински изделия […], могат да породят рискове, различни от тези, които са предмет на настоящия регламент[, и е]то защо тези биоциди следва да отговарят не само на изискванията, установени с настоящия регламент, но и на съответните основни изисквания, изложени в [правните инструменти относно тези изделия]“.
27
От горното следва, че контекстът, в който се вписва член 3, параграф 1, буква а), първо тире от Регламента за биоцидите, потвърждава, че законодателят на Съюза е взел предвид продуктите с употреба за множество цели, една от които е биоцидна, без да обуславя прилагането на този регламент от единствено биоцидна цел на съответния продукт.
28
Всъщност, както по същество отбелязва генералният адвокат в точки 26 и 27 от заключението си, квалифицирането на даден продукт като биоцид по смисъла на член 3, параграф 1, буква а), първо тире от Регламента за биоцидите, когато става въпрос за условието, свързано с неговото предназначение, не може да се изключи само с мотива, че този продукт има няколко предназначения.
29
Впрочем член 2, параграф 2, втора алинея от Регламента за биоцидите, разглеждан във връзка със съображения 3 и 19 от него, не съдържа уточнения относно естеството или интензивността на биоцидната употреба, което потвърждава, че продукт с допълнителна биоцидна цел не може да бъде изключен от приложното поле на този регламент.
30
Широко тълкуване на тази разпоредба в смисъл, че квалификацията като биоцид не е обусловена от единствена или преобладаваща биоцидна цел, е в съответствие с целта на Регламента за биоцидите, която проличава от член 1, параграф 1 във връзка със съображение 3 от този регламент и която се изразява по-специално в това да се гарантира висока степен на защита на здравето на хората и животните и на околната среда, с уточнението, че разпоредбите на посочения регламент се основават на принципа на предпазливост.
31
Всъщност тълкуване на член 3, параграф 1, буква а), първо тире от Регламента за биоцидите в смисъл, че всяка биоцидна цел, дори и второстепенна, на даден продукт е достатъчна, за да се приеме, че е изпълнено посоченото в точка 23 от настоящото решение второ кумулативно условие, на което трябва да отговаря биоцидът, е насочено към защита по еднакъв начин на всички потребители на биоциди, независимо дали те ги използват с оглед на второстепенната им биоцидна цел, или на тяхната изключителна или преобладаваща биоцидна цел.
32
По изложените съображения на първия въпрос следва да се отговори, че член 3, параграф 1, буква а), първо тире от Регламента за биоцидите трябва да се тълкува в смисъл, че за да попада даден продукт в обхвата на понятието „биоцид“, както е дефинирано в тази разпоредба, той не трябва непременно да бъде предназначен единствено или преобладаващо за биоцидна цел, като тази цел може да бъде допълнителна спрямо други цели.
По втория и третия въпрос
33
С втория и третия въпрос запитващата юрисдикция по същество иска да се установи дали член 2, параграфи 1 и 2 от Регламента за биоцидите, разгледан във връзка с главна група 1, продуктов тип 4 от приложение V към този регламент, трябва да се тълкува в смисъл, че биоцид, който е предназначен за почистване и дезинфекция на храни, попада в приложното поле на посочения регламент.
34
Като начало следва да се уточни, че анализът на тези въпроси се основава на схващането, изразено в преюдициалното запитване, че разглежданите в главното производство продукти са предназначени за двойна употреба — като храни и като продукти за почистване/дезинфекция на храни.
35
Съгласно член 2, параграф 1 от Регламента за биоцидите същият се прилага за биоциди и за третирани изделия, като в приложение V се съдържа списък на типовете биоциди, които са включени в обхвата на този регламент, заедно с описанието им.
36
Както е посочено в съображение 18 от Регламента за биоцидите, някои биоциди са предмет и на други законодателни актове на Съюза, което налага да се направят ясни разграничения, за да се гарантира правната сигурност, и следователно да се установи в приложение към Регламента „списък на продуктовите типове, които попадат в обхвата на [този] регламент“, като „за всеки тип е включено индикативно описание“.
37
Така от текста на член 2, параграф 1 във връзка със съображение 18 от Регламента за биоцидите следва, че списъкът на обхванатите от приложение V продукти трябва да се счита за изчерпателен. Всъщност думата „индикативно“, присъстваща в това съображение, се отнася само до „описанието“ за всеки продуктов тип, а не до „списъка“ на типовете биоциди.
38
От горното следва, че за да попада даден продукт в приложното поле на Регламента за биоцидите, не е достатъчно само да отговаря на определението за биоцид по член 3, параграф 1 от посочения регламент. Такъв продукт трябва освен това да съответства на някой от продуктовите типове, посочени в приложение V от Регламента за биоцидите.
39
В това отношение продуктов тип 4, включен в главна група 1 на продуктовите типове („Дезинфектанти“) в приложение V към този регламент, обхваща продукти, използвани за дезинфекция на оборудване, контейнери, прибори и съдове за хранене, повърхности или тръбопроводи, свързани с производството, транспорта, съхранението или консумацията на храни или фуражи (включително питейна вода) за хора и животни, както и продукти, които се влагат в материали, които могат да влязат в контакт с храни.
40
От описанието на биоцидите от продуктов тип 4, включен в главна група 1 на продуктовите типове в приложение V към Регламента за биоцидите, следва, че там се споменават не „повърхностите“ на самите храни, а повърхностите, върху които тези храни са манипулирани или които са били в контакт с посочените храни. Освен това визираните „продукти“ трябва да се разбират като използваните за дезинфекция на оборудването и повърхностите, употребявани при различни действия относно храните и фуражите.
41
За сметка на това този продуктов тип 4 не може да се разбира в смисъл, че посочените в него цели на употребата се отнасят до дезинфекцията на самата храна с оглед на нейния последващ прием.
42
Макар действително продуктов тип 5 („Питейна вода“), включен в същата главна група 1 в приложение V към Регламента за биоцидите, да се отнася до продукти, използвани за „дезинфекция на питейна вода за хора и животни“, той се отнася само до питейната вода, но не и до храните. Всъщност, ако намерението на законодателя на Съюза беше да се обхванат и храните, те биха били изрично посочени в това приложение, като се има предвид значението на безопасността на храните в рамките на Съюза.
43
В допълнение, това посочване на „питейната вода“ не може да доведе до извода, че законодателят на Съюза е искал да включи сред биоцидите, попадащи в приложното поле на Регламента за биоцидите и посочени в приложение V към него, продукти като разглежданите в главното производство, доколкото, както бе изтъкнато в точка 37 от настоящото решение, списъкът на включените в това приложение продукти е изчерпателен.
44
Ето защо следва да се приеме, че продукти като разглежданите в главното производство, чието предназначение е едновременно да бъдат храни и продукти за почистване или дезинфекция на храни, не попадат в приложното поле на Регламента за биоцидите, очертано в член 2, параграф 1 от този регламент във връзка с главна група 1, продуктов тип 4 от приложение V към същия регламент.
45
Впрочем обстоятелството, че в Регламента за биоцидите законодателят на Съюза е възприел продуктов тип 4, присъствал преди това в Директива 98/8/ЕО на Европейския парламент и на Съвета от 16 февруари 1998 година относно пускането на пазара на биоциди (OB L 123, 1998 г., стр. 1; Специално издание на български език, 2007 г., глава 3, том 24, стр. 67), докато съществувалият преди продуктов тип 20, свързан с продукти, използвани за предпазване на храна или храна за добитък от вредни организми, който също присъства в тази директива, не е възприет в Регламента, също подкрепя извода, че продукти като разглежданите в главното производство не са обхванати от продуктовите типове, посочени в приложение V към Регламента.
46
Що се отнася до съмненията на запитващата юрисдикция за приложимостта на Регламента за биоцидите на основание член 2, параграф 2, втора алинея спрямо продуктите, чието предназначение е едновременно да бъдат храни и продукти за почистване или дезинфекция на храни, следва да се отбележи, от една страна, че докато член 2, параграф 1 от този регламент определя условията за прилагане на посочения регламент, член 2, параграф 2, първа алинея от него изключва от приложното поле на същия регламент биоцидите, обхванати от инструментите, изброени в тази първа алинея. По-конкретно, член 2, параграф 2, първа алинея, буква д) от Регламента за биоцидите предвижда, че освен ако в изрична разпоредба не е предвидено обратното, този регламент не се прилага за биоцидите, които попадат в обхвата по-специално на Регламент № 852/2004.
47
От друга страна, член 2, параграф 2, втора алинея от Регламента за биоцидите съдържа изключение от това правило, като предвижда, че независимо от разпоредбите на първа алинея, когато даден биоцид попада в обхвата на някой от тези правни инструменти и е предназначен за употреба за цели, които не са обхванати от посочените правни инструменти, Регламентът за биоцидите се прилага и за този биоцид, доколкото тези цели не са обхванати в посочените инструменти.
48
Както обаче посочва генералният адвокат в точка 54 от заключението си, тъй като поради неизпълнение на критериите по член 2, параграф 1 от Регламента за биоцидите разглежданите в главното производство продукти, чието предназначение е едновременно да бъдат храни и продукти за почистване или дезинфекция на храни, не попадат в приложното поле на този регламент, те не следва да се разглеждат с оглед на параграф 2 на този член.
49
По всички изложени съображения на втория и третия въпрос следва да се отговори, че член 2, параграфи 1 и 2 от Регламента за биоцидите, разглеждан във връзка с главна група 1, продуктов тип 4 от приложение V към този регламент, трябва да се тълкува в смисъл, че биоцид, който е предназначен за почистване и дезинфекция на храни, не попада в приложното поле на посочения регламент.
По четвъртия и петия въпрос
50
Предвид отговора на втория и третия въпрос не е необходимо да се отговаря на четвъртия и петия.
По съдебните разноски
51
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
По изложените съображения Съдът (осми състав) реши:
1)
Член 3, параграф 1, буква а), първо тире от Регламент (ЕС) № 528/2012 на Европейския парламент и на Съвета от 22 май 2012 година относно предоставянето на пазара и употребата на биоциди, изменен с Регламент (ЕС) № 334/2014 на Европейския парламент и на Съвета от 11 март 2014 г. и с Делегиран регламент (ЕС) 2019/1819 на Комисията от 8 август 2019 г.,
трябва да се тълкува в смисъл, че
за да попада даден продукт в обхвата на понятието „биоцид“, както е дефинирано в тази разпоредба, той не трябва непременно да бъде предназначен единствено или преобладаващо за биоцидна цел, като тази цел може да бъде допълнителна спрямо други цели.
2)
Член 2, параграфи 1 и 2 от Регламент № 528/2012, изменен с Регламент № 334/2014 и с Делегиран регламент 2019/1819, във връзка с главна група 1, продуктов тип 4 от приложение V към този регламент
трябва да се тълкува в смисъл, че
биоцид, който е предназначен за почистване и дезинфекция на храни, не попада в приложното поле на посочения регламент.
Подписи
(
*1
)	Език на производството: немски.